SIRI ฉายแววเด่นลุ้น Q4/59 กำไรโตกระโดดชู 4 โบรกฯแนะซื้อราคาต่ำบุ๊ก-อัพไซด์กระฉูด
SIRI ฉายแววเด่นลุ้น Q4/59 กำไรโตกระโดด ชู 4 โบรกฯแนะซื้อราคาต่ำบุ๊ก-อัพไซด์กระฉูด
16 ธ.ค. 2559

หากจะมองหุ้นกลุ่มอสังริมทรัพย์ที่น่าลงทุน บริษัท แสนสิริ จำกัด (มหาชน) หรือ SIRI น่าจะเป็นหุ้นที่น่าจับตารายหนึ่งก็ว่าได้ เพราะหลังจากกิจการร่วมค้าบีเอสอาร์ (BSR Joint Venture) ซึ่งประกอบด้วย บมจ.บีทีเอส กรุ๊ป โฮลดิ้งส์ (BTS) บมจ. ผลิตไฟฟ้าราชบุรีโฮลดิ้ง (RATCH) บมจ.ซิโน-ไทย เอ็นจิเนียริ่ง แอนด์ คอนสตรัคชั่น (STEC) ชนะการประมูลรถไฟฟ้าสายสีชมพูและเหลือง มูลค่ารวม 1.05 แสนล้านบาท
แน่นอนการคว้างานดังกล่าวไม่เพียงหนุนให้ธุรกิจ BTS มีโอกาสแสวงหาผลประโยชน์ได้ในระยะยาวแล้ว หากมองอีกด้านหนึ่งบริษัทในกลุ่มก็น่าจะรับผลดีตามไปด้วย อาทิ บมจ.วี จี ไอ โกลบอล มีเดีย (VGI) ซึ่งเป็นบริษัทในกลุ่มก็มีโอกาสจะโฆษณาบนรถไฟฟ้าได้ด้วย เช่นเดียวกับธุรกิจอสังหาริมทรัพย์ คอนโดมิเนียมที่ร่วมกับบมจ.แสนสิริ (SIRI) ในนามบริษัทร่วมทุน
ดังนั้น “ข่าวหุ้นธุรกิจออนไลน์” จึงทำการรวบรวมข้อมูล บริษัท แสนสิริ จำกัด (มหาชน) หรือ SIRI มานำเสนอเพราะนอกจากประเด็นดังกล่าวจะเอื้อประโยชน์ต่อต่อธุรกิจอสังหาริมทรัพย์ตามแนวรถไฟฟ้าสายสีชมพูและเหลืองแล้ว
ในส่วนของราคาหุ้น SIRI ก็มีความน่าสนใจไม่แพ้กัน โดยเห็นได้จากราคาหุ้นที่ต่ำกว่า P/BV 1 เท่า โดยอยู่ที่ระดับ 0.88 เท่า (14 ธ.ค.) และราคาหุ้นต่ำกว่ามูลค่าหุ้นทางบัญชีต่อหุ้นซึ่งอยู่ที่ระดับ 1.86 บาท (14 ธ.ค.) ขณะที่ราคาหุ้นล่าสุดอยู่ที่ระดับ 1.64 บาท (15 ธ.ค.)
ขณะเดียวกัน 4 โบรกร์เกอร์ใหญ่ยังประสานเสียงแนะซื้อหุ้น เนื่องจากกำไรไตรมาส 4/59 มีลุ้นโตก้าวกระโดดและอัตราผลตอบแทนเงินปันผลยังโดดเด่น ซึ่งจากปัจจัยบวกดังกล่าวเชื่อว่าราคาหุ้น SIRI จะกลับมาฉายแววเด่นอีกครั้ง และเชื่อว่าการเข้าลงทุนหุ้นครั้งนี้จะคุ้มค่าสำหรับหรับการลงทุนอีกครั้งอย่างแน่นอน
 
บล.บัวหลวง ระบุในบทวิเคราะห์ว่า แนวโน้มผลประกอบการของ SIRI ในช่วงไตรมาส 4/59 จะเติบโตอย่างก้าวกระโดด ทั้งจากช่วงเดียวกันของปีก่อน และไตรมาสก่อน เนื่องจากได้รับผลบวกจากรายได้โครงการที่อยู่อาศัยที่คาดว่าจะแตะ1 หมื่นล้านบาท หรือเพิ่มขึ้น 6% เมื่อเทียบกับช่วงเดียวกันปีก่อน และเพิ่มขึ้น 82% จากไตรมาสก่อน จากยอดขายรอรับรู้รายได้ที่มีอยู่
ขณะที่คาดว่าอัตรากำไรขั้นต้นของโครงการที่อยู่อาศัยจะปรับตัวเพิ่มสูงขึ้น เนื่องจากการโอนย้ายโครงการคอนโดมิเนียมที่มีอัตรากำไรสูง คือโครงการ 98 Wireless ที่สร้างรายได้ถึง 11-16% ของรายได้โครงการที่อยู่อาศัยในไตรมาส 4/59
นอกจากนี้คาดว่า SIRI จะมีเงินปันผลอยู่ที่ 0.08 บาท จากช่วงการดำเนินงานในครึ่งหลังของปี 59 โดยคิดเป็นอัตราผลตอบแทนเงินปันผลที่ 4.8% ซึ่งจะขึ้นเครื่องหมาย XD ในเดือนมี.ค.60 และจ่ายปันผลในเดือนพ.ค.60
อย่างไรก็ตามได้ปรับประมาณการกำไรปี 60 ลง 6% เพื่อที่จะให้สะท้อนแนวโน้มรายได้จากโครงการที่อยู่อาศัยที่อ่อนตัวลง ซึ่งปรับลดจาก 3.5 หมื่นล้านบาท มาอยู่ที่ 2.6 หมื่นล้านบาท แนะนำซื้อราคาเป้าหมาย 2.00 บาท
 
บล.ซีไอเอ็มบี (ประเทศไทย) ระบุในบทวิเคราะห์ว่า ผลการดำเนินงานของ SIRI ในส่วนของกำไรปกติงวด 9 เดือนแรกปีนี้ อยู่ที่ 1.76 พันล้านบาท คิดเป็น 58% ของประมาณการทั้งปี และคาดรายได้ในไตรมาส 4/59 จะสูงสุดที่ราว 1.01 หมื่นล้านบาท
ขณะที่คาดว่ายอดเปิดโครงการใหม่ของ SIRI ในปี 60 จะอยู่ในระดับคงที่ โดยยอดขายคาดว่าจะเติบโตได้ราว 15% จากปีนี้ พร้อมมองอัตราเงินปันผลของ SIRI น่าสนใจที่ระดับ 6.7% ในช่วงปี 59-60 จึงคงคำแนะนำ “ซื้อ”ให้ราคาเป้าหมายใหม่ที่ 2.00 บาท
 
บล.โกลเบล็ก ระบุในบทวิเคราะห์ว่า คงคำแนะนำ”ซื้อ” SIRI แม้จะปรับราคาเหมาะสมปี 60 เหลือ 1.90 บาท จากเดิม 1.98 บาท เนื่องจากได้ปรับประมาณการกำไรปกติปี 59 ลดลง 13% และกำไรปกติปี 60 ลดลง 4% หลังบรรยากาศการขายและการโอนยังทำได้ไม่ดีนัก แต่ราคาหุ้นยังมี Upside อีกทั้งยังคาดการณ์เงินปันผลปี 59 ราว 0.10 บาท/หุ้น คิดเป็นอัตราผลตอบแทนจากเงินปันผลที่น่าสนใจระดับ 5.7%
ทั้งนี้ SIRI รายงานกำไรปกติในช่วง 9 เดือนแรกปีนี้ คิดเป็น 59% ของประมาณการทั้งปีที่ราว 3 พันล้านบาท โดยยอดขายรอโอน (backlog) ล่าสุดจนถึงต้นเดือนพ.ย. ส่วนที่จะโอนในไตรมาส 4/59 มีจำนวน 6.79 พันล้านบาท ประกอบกับบรรยากาศการขายและการโอนทำได้ไม่ดีนัก ฝ่ายวิจัยจึงปรับประมาณการรายได้จากการโอนลดลง 13% เหลือราว 3 หมื่นล้านบาทมียอดขายรอโอนรองรับแล้ว 88% ส่งผลให้ประมาณการกำไรปกติใหม่ปี 59 ที่ราว 2.72 พันล้านบาท ลดลง 23% จากกำไรสุทธิในปี 58 เนื่องจากไม่มีรายการพิเศษที่เป็นกำไรจากการขายที่ดินราว 771 ล้านบาท  ทั้งนี้แนวโน้มกำไรจะพลิกฟื้นและสูงสุดในไตรมาส 4 ซึ่งเป็นช่วงไฮซีซั่นของการโอน
ส่วนในปี 60 ฝ่ายวิจัยปรับประมาณการรายได้ปี 60 ลดลง 13% จากเดิม 3.6 หมื่นล้านบาทเหลือ 3.12 หมื่นล้านบาทเติบโต 3% จากปีนี้ โดยต้นเดือนพ.ย.มียอดขายรอโอนจอง presale นับถึง 6 พ.ย.จำนวน 7.05 พันล้านบาทคิดเป็น 23% ของเป้า ด้วยสมมติฐานอัตรากำไรขั้นต้น 31% และอัตราส่วนค่าใช้จ่ายขายและบริหารต่อยอดขายรวม 19% ทำให้ประมาณการกำไรปกติใหม่ปี 60 ลดลง 4% เหลือ 3.04 พันล้านบาทจากเดิม 3.15 พันล้านบาท เติบโต 12% จากประมาณการกำไรปกติปี 59